  Виталий Пронин Россиысь ужбергатӥсьёс куспын «Бизнес-успех» вожвылъяськон ортчиз Москван 6-тӥ-7-тӥ тулыспалэ. Финалэ потӥз шаерысьтымы 3 адями. Мытэм ужез понна Игорь Мельниковлы сётэмын «Зарни домкрат» пус.Егитъёс пӧлын вожвылъяськизы «Боксглас» компаниысь Игорь Мельников, «Прядки в порядке» парикмахерскойёслэн кивалтӥсьсы Константин Сунцов, интернет-проектъёсын вырисьёс пӧлын - «Торуда» интернет-магазин возись Фарид Гарипов. Дунъясьёс соку ик синйылтӥзы Игорь Мельниковлэсь проектсэ - уго со туала. Солэн «Боксглас» компанияз лэсьто ватсам дунне амалэн ужась очкиос. Соосты дӥсяса, адямиос азьын пӧртэм суредъёс улӟо. 3 ар ӵоже татын поттэмын 300 сюрс пала таӵе очкиос. Мытэм ужез понна Игорь Мельниковлы сётэмын «Зарни домкрат» пус. Сое басьтыкуз, егит ужбергатӥсь пусйиз: та вожвылъяськонэ люкаськемъёс - вормисьёс ни, уго соос быгатӥсьзы усьтыны асьсэлэсь ужзэс. Воргорон озьы ик тау кариз Удмурт Элькунлэн Тӧроезлы, Правительствоезлы, ужбергатӥсьёслы шаерамы бадӟым саклык висъяське шуыса. - Оскисько: та вормонды улон сюресады берпуметӥез уз луы, со азьлань мыныны, тунсыко малпанъёсыныды Удмуртиез, странамес азинтыны кужым сётоз, - ӟечкылаз егит ужбергатӥсез Удмуртилэн Тӧроез Александр Бречалов. «Бизнес-успех» вожвылъяськонэ туэ быдэс Россиысь 1617 ужбергатӥсьёс пыриськизы. Федерал округъёсын быръён этапез ортчиз 87-ез. Нош финалозь вуизы 24-ез гинэ. Сергей Захаров  